Oorsese verrassing in Bok-toergroep na AustralasiëCheslin Kolbe – in die Bokke se toergroep. (Foto: thestormers.com) Die Springbok-afrigter Rassie Erasmus het die Springbok-groep wat na Argentinië gereis het, met drie spelers vergroot vir die twee Rugbykampioenskap-toetse in Australasië. Hy het ses spelers bygevoeg by die groep wat na Argentinië gereis het en drie van daardie groep vir die twee Australasiese toetse weggelaat. Twee van die ses bykomende spelers in die groep, wat dus met drie spelers vergroot is, het tot dusver vanjaar nie toetsrugby gespeel nie. Die span, wat Vrydagmiddag aangekondig is, sluit ŉ paar verrassings in. Die grootste is ongetwyfeld die insluiting van die voormalige Stormers-heelagter Cheslin Kolbe. Die 24-heealgter van Toulouse het juis die afgelope naweek met ŉ skitterende lopie ŉ drie met vaart en flinke voetwerk aangevoer wat aan dié van die ewe klein All Blacks-heelagter Damian McKenzie herinner. Hy is dalk nét die vonk wat die Bokke agterlangs kort. Ross Cronjé het weens ŉ besering eers weer onlangs begin speel en was daarom, en ook oor sy betrokkenheid by die Lions se Superrugby-uitspeelwedstryde, tot dusver nie by Erasmus se oefenkampe betrokke nie. Schalk Brits, wat teen Engeland gespeel het, is ook as die derde haker na die groep herroep en vervang vir Akker van der Merwe. Dit, en die byvoeging van Sikhumbuzo Notshe, losvoorspeler van die Westelike Provinsie, is die enigste veranderinge voorlangs. Agter vervang Cronjé vir Ivan van Zyl, en word Jesse Kriel en Damian de Allende saam met Kolbe bygevoeg terwyl Lionel Mapoe ook in Suid-Afrika agterbly. Die Springbokke speel op 8 September teen die Wallabies in Brisbane en die week daarna in Wellington teen die All Blacks. Die Springbokke se toergroep ‒ Voorspelers (17 spelers, was 16 na Argentinië) Schalk Brits, Pieter-Steph du Toit, Thomas du Toit, Eben Etzebeth, Steven Kitshoff, Siya Kolisi (kaptein), Francois Louw, Wilco Louw, Frans Malherbe, Malcolm Marx, Bongi Mbonambi, Franco Mostert, Beast Mtawarira, Sikhumbuzo Notshe, RG Snyman, Marco van Staden, Warren Whiteley. Agterspelers (14 spelers, was 12 na Argentinië) Lukhanyo Am, Ross Cronjé, Damian de Allende, Faf de Klerk, Aphiwe Dyantyi, André Esterhuizen, Elton Jantjies, Cheslin Kolbe, Jesse Kriel, Willie le Roux, Makazole Mapimpi, Embrose Papier, Handré Pollard, Damian Willemse.